Гъуэгуанэ купщIафIэ
Къэбэрдей-Балъкъэрым и журналист нэхъыжьхэм ящыщ Мэрем Задин Мэтан и къуэр куэдым яцIыху республикэм и цIыхубэ хъыбарегъащIэ IэнатIэм и зыужьыныгъэм хэлъхьэныгъэ ин хуэзыщIа лэжьакIуэшхуэу. Дзыхь къыхуащI дэтхэнэ IэнатIэри егъэфIэкIуэныр, газетым и пщIэр жылагъуэм къыщыIэтыныр и гъащIэ джэлэсу мэпсэу зи ныбжьыр илъэс 85-м щхьэдэ-ха нэхъыжьыфIыр. Апхуэдэу мы махуэхэм илъэс 60 ирокъу фIыуэ илъагъу лэжьыгъэ IэнатIэм зэрыпэрыувэрэ.
Мэрем Задин Мэрем Задин Нартан къуажэм къыщалъхуащ. Абы дэт курыт школым фIы дыдэу щеджащ. Школым и комсомол зэгухьэныгъэм и секретару щыта Задин ебгъуанэ классым щIэсу хуагъэуват комсомол стипендие щхьэхуэ. ЩIалэ жыджэрым и цIэр 1950 гъэм иратхауэ щытащ ВЛКСМ-м и Къэбэрдей-Балъкъэр обкомым и ЩIыхь тхылъым. 1951 гъэм Налшык щекIуэкIауэ щыта республикэпсо комсомол конференцми ирагъэблэгъауэ щытащ Мэремыр. Апхуэдэ пщIэ лъагэр Задин къихьат еджэными зыщыIэригъэхьэ ехъулэныгъэхэмкIэ, жылагъуэ лэжьыгъэми зэрыщыпашэмкIэ.
Курыт школыр къиуха нэужь, Къэбэрдей пединститутым урысыбзэмрэ литературэмкIэ и къудамэм щыщеджа илъэсхэми апхуэдэ комсомол лэжьыгъэшхуэ щызэрихьащ абыи, факультетым и щIалэгъуалэ зэгухьэныгъэм и пашэу щыту.
Журналистым и гъуэгуанэр къанэ щымыIэу къикIуащ Задин. Ар лэжьащ корреспонденту, сурэттехыу, мэкъумэш къудамэм и унафэщIу, редакторым и къуэдзэу, редактору. Аруан щIыналъэм къыщыдэкI «Коммунист» (иджыпсту «Маяк») газетым лэжьэн щыщIидзэри, иужькIэ абы щыпищащ Шэджэм щIыналъэм къыщыдэкIыу щыта «Красное знамя» (иджы «Голос Чегема») газетым. Абы и редактор нэхъыщхьэу илъэс 20-кIэ щытащ. А зэманым къриубыдэу абы хэпщIыкIыу иригъэфIэкIуащ редакцэм и лэжьыгъэр, щIыпIэм щекIуэкI гъащIэр унэтIыныгъэ псомкIи зэщхьэщыхауэ къэгъэлъэгъуа хъунми и нэIэ тригъэтуи екIуэкIащ. 1993 гъэм пенсэ кIуа нэужьи, а газетым корреспонденту къэнэжауэ нобэр къыздэсым щолажьэ.
Къэралым гулъытэншэ ищIакъым Мэрем Задин илъэс куэд лъандэрэ зэфIих лэжьыгъэшхуэр. И творческэ зэфIэкIхэм папщIэ Мэремым мызэ-мытIэу хуагъэфэщащ дамыгъэ лъапIэхэр, щIыхь тхылъхэр. Абыхэм ящыщщ «Лениныр илъэси 100 щрикъум ирихьэлIэу», «Хэку зауэшхуэм и илъэсхэм зэфIиха гуащIэдэкI лэжьыгъэм папщIэ», Сталиным и медалыр, «Фронтовик», «Лэжьыгъэм и ветеран» дамыгъэхэр, КПСС-м и обкомым, КъБР-м и Парламентымрэ Правительствэмрэ, УФ-м и МВД-м и ветеран зэгухьэныгъэм къабгъэдэкI щIыхь тхылъхэр. Задин иратащ республикэм и дамыгъэ нэхъ лъапIэ дыдэр — КъБАССР-м и Совет Нэхъыщхьэм и Президиумым и ЩIыхь тхылъыр. Задин Нартан къуажэм щIыхь зиIэ и цIыхущ.
Зи творческэ къалэмыр мыубзэщхъу журналист IэкIуэлъакIуэм, зауэмрэ лэжьыгъэмрэ я ветераным, ноби хузэфIокI щIыпIэм и цIыху пажэхэм я гъащIэм, жылагъуэпсо мыхьэнэ зиIэ Iуэхугъуэхэм ятеухуа тхыгъэ купщIафIэхэр къигъэщIын, езым и еплъыкIэхэр игъэнаIуэу, захуагъэмрэ пэжымрэ я телъхьэу. Абы и Iуэху зехьэкIэмрэ дуней еплъыкIэмрэ щапхъэщ ди республикэм и журналист куэдым я дежкIэ.
Лъэпкъ журналистикэм и зыужьыныгъэм хуэгъэпса IуэхугъуэфIхэр зэфIэзыха нэхъыжьыфIыр иджыри куэдрэ дяпэ итыну ди гуапэщ.
КЪАРДЭН Тамбий.
